Der blev serveret kaffe, kage og brede smil på Havnepladsen i Frederikshavn, hvor virksomheden M.A.R.S. holder til. Medarbejderne havde nemlig noget at fejre. Man kan måske sige, det var det modsatte af et rejsegilde. Virksomheden beskæftiger sig med komplekse nedbrydningsopgaver, og de har i den seneste tid arbejdet på at nedbryde det historiske Tyrafelt. Mandag afsluttede de arbejdet med Tyra Vest, og det var en stor lettelse for direktøren. Arbejdet med at nedbryde Tyrafelterne beskæftiger 130 personer i Frederikshavn. En stor del genanvendes Det er ikke nogen lille opgave, de er kommet på i Frederikshavn. Stykke for stykke har de skilt den 7500 tons tunge platform ad, så hvert element til sidst kun fylder  halvanden gange en halv meter. Derefter er sidste skridt på stålrejsen en tur til smelteværket, hvor det bliver smeltet om, så det kan genanvendes. - Det er klart, det fylder meget i tankerne, om de beregninger man har lavet, de også holder, så det er stort, når det lykkes, siger Kim Thygesen. Nu venter arbejdet med Tyra Øst, der består af 14000 tons stål. Kim Thygesen forventer, at de er færdige med Tyra Øst til maj. 97,2 procent af materialerne fra feltet bliver genanvendt.

Opsummering:
Mandag blev det sidste stykke stål løftet af Tyra vest, og dermed er første etape af nedbrydningen af Danmarks største gas- og oliefelt veloverstået.